정조 6년
壬寅九月二十九日辰時。上御誠正閣。大臣備局堂上。引見入侍時。領議政徐命善。左議政李福源。右議政金熤。行戶曹判書金華鎭。行兵曹判書李命植。禮曹判書鄭尙淳。刑曹判書鄭好仁。知中樞府事徐有慶。吏曹判書李性源。漢城判尹徐有隣。副司直李柱國李敬懋。大司憲沈頤之。應敎朴天行。右副承旨李時秀。假注書趙衍德。事變假注書馬思人。記注官金健修金鳯顯。以次進伏訖。命善等曰。近日日氣漸冷。且經動駕之餘。聖體。若何。上曰。一樣矣。命善等曰。近間咳嗽之候。更若何。上曰。自數日差勝矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。見今冬節已屆。時候不至甚寒。農家所驗。冬候如得和煗。則明年穡事。必致豐熟云。是可幸矣。上曰。冬節有寒。自是順時之候。而如或過㬉。則恐有時氣之患矣。命善曰。此則無慮。在前戊戌年。冬候過㬉。杜鵑盛開。而翌年果有秋矣。上曰。是年果冬㬉矣。曾聞丹楓。亦爲驗豐云矣。命善曰。今聞北漢遊山人所傳。則丹楓善入云。此亦農家所驗。而秋牟已善爲立苗。明年有熟。庶可占矣。上曰。昨秋丹楓。不善染紅。故今年穡事。果如是致歉矣。命大臣奏事。命善曰。此平安監司徐浩修災實分等狀啓也。平壤等三十四邑。置之稍實。江界等八邑。置之之次。仍以爲之次邑。各年久還。特許停退。昨年未捧申飭督捧。推奴徵債。限明秋防塞事。請令廟堂稟旨分付矣。分等依狀請施行。舊還若以十萬石分排。則關西當捧。不過爲二萬石。而昨年未捧。已滿此數。道臣。旣以昨年未捧申飭督捧爲言。則其他舊還之姑令停退。在糴政別無所損。依狀請施行。推奴徵債防塞事。亦爲依施。何如。上曰。依爲之。出擧條上曰。湖西關東年分狀啓。何不上來乎。命善曰。年分狀啓來到。多在於十月。今此兩道狀啓。當從近上來。而至於兩南伯。尙未還營。故姑此遲滯云矣。命善曰。海西運穀狀啓。今始來到。而有別般嚴飭。然後可以無事到京矣。上曰。予以海西運米事。不能放心矣。當此風高之時。水路且甚艱險。其於運來之際。人物若或傷損。穀物又或臭載。則誠非細故。言念及此。不覺悶然。人力所及處。指路護送等節。監司守令。必當惕念擧行。而如有一格卒一包米。不謹致敗之弊。當施重勘。必也嚴立科條。各別申飭。然後可保無此等之慮矣。命善曰。聖敎至當。如有不謹之事。道臣地方官。論以重勘。宜矣。在前北穀之船運嶺南。亦在風高之時。而至遣御史。使之檢察。故皆得無弊輸致。今若嚴飭道臣差員。則可期利涉矣。上曰。海西長山串。素稱險津。關西穀上來時。長山津指路護送。別般嚴飭。俾無一毫疎虞之弊。可也。福源曰。長山串水路。近頗平穩。勝於向時云。而使之各別指道。則尤好矣。上曰。各邑差使員。誰某也。命善曰。督運差使員長淵縣監申遇文。白川郡守趙長鎭。都差使員康翎縣監李燁。點船都差使員延安府使金持默矣。上曰。運穀等節。出擧條。各別嚴飭。可也。命善曰。黃海監司黃昇源運穀形止狀啓。今始與區劃成冊。一時來到。而狀啓中。以爲沿海邑會付米穀。元來不敷。諸般作米與耗條。先爲推移。以準萬石之數。收捧江倉。各定差員。以地土船。陸續上納。而船價加升斛上等雜費。依定式會減於會付耗穀事。請令廟堂。稟旨分付矣。若於元數中。計減雜費。則些少穀物又將耗縮。前頭賙賑之資。恐有不足之慮。依所請以會付耗穀。準式會減事。分付。穀物船運。事係重難。此後擧行。若又泛忽。則轉輸凡節。難保其萬全無慮。各別惕念。毋致僨誤之意。更加申飭道臣。何如。上曰。依爲之。旣有筵敎。筵敎一通。亦爲謄關。各別嚴飭。該道之自初擧行。已極曚昧。來頭船運。難期無弊。況値隆冬。尤宜惕念察飭。如是下敎之後。或有不謹之事。先自方伯。難免重勘。此亦民事。何恤迎送。船隻致敗。船穀浸水。船人渰溺等數事。一有犯科。監司罷職。地方官及領運督運差使員都差使員。準不用心之律。加等處分。以此預爲分付。可也。出擧條命善曰。海西穀船運凡節。各別申飭之意。旣承特敎。今當行會。而關西穀運來時。海西程道。最爲闊遠。且多險洋。若不別般護送。則當此風高。難期利涉。各定差員。竝與地方官。着實擧行。俾無一毫疎虞。大段論責之弊事。嚴飭海西道臣。畿伯及沁留處。亦以此意。一體分付。何如。上曰。依爲之。出擧條命善曰。此咸鏡監司徐有寧狀啓也。以爲會寧開市。大國人牛馬料。每年爲千餘石。而本府元會付耳麥。只餘六百石。私賑耳麥中。限三百石換錄需用。其代則以常平牟二百石。折米還報事。請令廟堂。稟旨分付矣。此不過名色相換而已。旣有前例。別無後弊。依狀請許施。何如。上曰。依爲之。出擧條命善曰。此東萊府使李養鼎狀啓也。以爲濟州等邑漂民玄世坤等六名。到館所。更爲問情。則同騎一船者。二十七名內。渰沒者十名。得生者十七名。而罪人五名之俱入渰沒。誠極怪異。下陸後十名之不知去處。尤涉駭惑。反覆嚴覈。終不輸款。待用刑。加刑取服次。仍囚府獄。差倭齎來書契。姑令退却。從速搜還之意。嚴飭任譯。責諭差倭處。使之通報島中。而領來差倭。接待供給與否。請令廟堂。稟旨分付矣。大洋漂船之或溺或否。自是常有之事。則罪人五名之同入渰沒中。未必爲駭惑之端。登陸十名之不知去處。雖涉可怪。而各自圖生之際。無暇相尋。事勢或然。其所納供。似無隱情。而萬死一生。歸到本國。滯囚冷獄。一向盤問。誠甚可矜。玄世坤等六名。送還于原籍官。書契如或違格。則責諭退却。固有前例。而今以漂民之不爲搜還。竝與書契而退却。以至護送吾民之差倭。不爲接待。亦太埋沒。書契則許令順捧。差倭則依例接待事。分付東萊府使處。何如。上曰。依爲之。出擧條上曰。今此漂民。萬死一生。僅得還歸。而卽以無情之事。年囚冷獄。亦屬可矜矣。命善曰。萊伯之若是盤詰。誠甚無怪。而至於書契之退却。太涉過矣。上曰。如是爭執之際。恐致生釁之端矣。命善曰。此則誠無爲慮矣。命善曰。此慶尙監司趙時俊狀啓也。因東萊府使李養鼎謄報。濟州漂人登陸後。十名之不知去處。跡涉駭惑。書契對馬島。跟探其實。恐不可已。請令廟堂。稟旨分付矣。海中渰沒者。雖難推尋。而至於登陸之十名。則毋論存沒。宜無不知去處之理。更加跟探。隨得送還之意。書契回答中。善爲措辭以送事。分付該曹。何如。上曰。依爲之。出擧條命善曰。日月救食時。以素服行禮事。禮部咨文出來矣。撰出回咨。順付於今番節行事。分付槐院。何如。上曰。依爲之。出擧條命善曰。各道舊還。今將定數。然後各邑可以徵捧矣。上曰。舊還則欲爲停退。卿等之意。果何如。命善曰。都數不過十萬石。而以此分排。則實無難捧之慮。畿內雖或停退。外此諸道。如此之年。不捧舊還。則舊還將無可捧之時。且以昨年未捧條分排。則不至甚多矣。上曰。昨年未捧。何其數少也。命善曰。停退外。只有此數矣。上曰。嶺南不當設賑乎。命善曰。右沿雖或不登。似不至設賑之境矣。華鎭曰。俄聞左承旨所傳。則右道十餘邑。當設賑云矣。上曰。湖西失農。亦無異畿甸云矣。命善曰。論其失稔。差勝於畿邑云矣。熤曰。沿海被災處。與畿內尤甚邑。無異云矣。上曰。舊還當捧與否。卿等出去。自備局草記。則當措辭下敎矣。命善曰。備堂中。多有未及還差者。行副司直趙㻐。刑曹判書鄭好仁。吏曹參判鄭元始。行副司直蔡弘履。備局堂上還差。鄭元始湖南句管堂上差下。使之察任。何如。上曰。依爲之。出擧條命善曰。承文提調還差事。當以草記。入啓矣。上曰。可矣。上曰。道科。果以何日設行耶。尙淳曰。關西。當以初定日設行。而北道則旣有三定日。亦當趁期試取矣。命善曰。鄭判府事。出疆不遠。故今將省墓。欲爲上疏。而恐煩恩典。不敢陳懇云矣。上曰。致慮太過。必依例爲之。可也。華鎭曰。醫官當爲帶去。而亦有不敢云矣。上曰。所引亦過矣。上曰。所引亦過矣。上曰。畿邑守令。俱以宰列差遣。當善爲矣。命善曰。果然矣。楊牧素有聲績。曾任尙州。値戊戌而果善接濟矣。上曰。然矣。命善曰。廣州府尹。固不當以宰臣差遺。而旣有特敎。故以此擬薦矣。上曰。廣尹望初不欲下批。而仍爲落點。此人必當善爲矣。命善曰。然矣。命善曰。曾因惠堂所啓。以米色麤劣。有嶺南左後漕倉都差使員。待秋成拿處之命。又因惠廳草記。以監色不騎船。有當該守令待秋成拿來之命。又因司饔院草記。以進上物種。護送遲滯。有三邑守令待秋成指名査報之命矣。今已秋成。當捧傳旨。而當初所犯。不至深重。此時曠官。亦甚有弊。合有參酌分揀之道。故敢達矣。上曰。依爲之。出擧條命善曰。月前坐罷之金吾堂上。旣有特敍之命。而同時勘律之諸都事。尙在罪中。堂郞雖似有間。其在一視之政。宜有參酌之道。故敢達矣。上曰。蕩滌。可也。上曰。其時堂郞事。果不善爲矣。命善曰。譴責之罰。何可免乎。上曰。日前動駕時。金川安景濂之母。乃敢擊錚稱冤。世道人心。實無可言矣。向來海獄諸囚。固不欲趁卽收殺。而惟輕酌決者。意亦有在。論其事則果是何事。顧其時則亦是何時也。每用寬典。置之生路。故因此而天理不明。人心未定。以致渠輩之輒肆跳踉。是豈成說乎。卿等亦當體認矣。命善曰。近來隄防不嚴。故一種不逞之徒。敢生覬覦之心。有此跳踉之擧。誠極痛惋矣。上曰。此等事。不可只以隄防論之矣。命善曰。聖敎果然矣。上曰。昨以銓郞事。有所下敎。卿等皆見之乎。大抵銓郞之自書應敎。終非美規。雖以吏議言之。副學則不以已經吏議而不通。獨於郞官。則謂之堂下淸顯。無更通之規云。而至於自書應敎。豈非無義之甚乎。古者銓郞。或至十餘年之久。雖今日應敎。明日承旨。未爲太驟。而今則不然。纔經一都目。便陞應敎。旣陞之後。一經判事。則便入於承旨望。遂作年少新進躁進之捷徑。故昨者下敎。實出抑躁進之意。而或以爲如此。則銓郞便作中物望云。此則不然。只去其自書之規而已。判堂與郞廳。參政之時。卽可擬望。豈可與陞品玉堂之東壁通比論乎。命善曰。聖敎誠至當矣。上曰。已經吏議者。雖通副學。而大諫大成。則無更通之規乎。命善曰。大成。是吏議階梯。故果不更通。而大諫則似當更通矣。上曰。吏參之經筵。亦如吏議之大成乎。尙淳曰。其規不一。臣以特除爲吏參。而經筵則更通矣。福源曰。臣亦以特除爲吏參。而不通經筵矣。上曰。文學政事。各有所長。但當隨才用之。必以銓曹爲重。而無礙於他名宦。予則以爲。不然矣。所謂銓郞於應敎。則以謬例相傳如此。至於職事。則無一遵守。銓郞之入直直房。呈省記。自是古例。而未嘗一日入直。一差假郞。雖至半年。不得替直。三司積滯。而全不疏通。自復古之後。三司陞品者。其數極少。停望拔望之人。一不擧論。便作無端求枳之人。向予所謂上干天和者。不爲過矣。命善曰。臣亦嘗以此爲悶。而聖敎旣出於抑躁進。臣實欽仰矣。上曰。近來文兼望銓郞。亦備擬以送云。予亦莫知其故矣。命善曰。北評事則例或問議於銓郞。而文兼之擬送。誠可怪矣。好仁曰。銓郞有可擬北評事之人。則問於銓郞。而只陞品人擬望。則亦不必問之矣。上曰。銓郞復古。予非樂爲。卿於其時。何無一言乎。命善曰。臣於其時。待罪銓堂。不惟無所陳白。差出銓郞之政。臣實爲之矣。上曰。到今有百害無一益。遲川集。盛言其弊。故日前傳敎。予有提及者矣。福源曰。今之銓郞。與古之銓郞有異。昔則後輩尊敬先輩。先輩顧憚後輩。蓋後輩之出入銓曹三司者。有激揚之言論。故先輩多有顧憚矣。近來則未見其如此矣。上曰。予所謂成效者。政謂此也。而此則無可望矣。熤曰。古者銓郞權重。故以陞遷謂之避權。不以自書爲嫌。聖敎中抑躁進三字。誠至當。顧今新進。一通淸顯。無不歷揚。必須一番大更張然後。此弊可矯矣。命善曰。雖以玉堂言之。未錄之前。豈有厭避之人。而一參錄之後。自初牌而已違傲矣。上曰。古之銓郞。豈若近來銓郞之以一都目爲準限乎。福源曰。徐鼎修李時秀。皆經三都目矣。上曰。其時皆因事未陞。承旨當知之矣。時秀曰。臣與徐鼎修。皆於庚子五月除拜銓郞。當都目則同參。庚子十二月都目時。臣奉命嶺南而歸。因引嫌不參都政。徐鼎修。文山萬戶補外。臣則延曙察訪補外。辛丑六月都目時。則臣因事被罪矣。上曰。果皆因事未陞矣。如兪彦鎬沈豐之。皆經一都目。卽陞應敎矣。大抵銓郞。古則或至五六人之多。近來則每以兩人爲例。有若互對者然。凡事毋令偏重而已可矣。互對豈不可怪乎。至於都目之時。殆若注書尙瑞院官員之例。誠極無義矣。命善曰。今則銓郞。只有徐龍輔一人。更爲通擬。然後可以次次陞付矣。上曰。近來通淸。銓郞獨自主張。甚或只書通淸之末副望。空其首望。使判堂書之云矣。命植曰。雖通淸望。不得爲自書。以當通之人。言於判書。而判書呼之矣。上曰。如此而若捧現告。則輒以判書當之。豈可成說乎。性源曰。應敎旣有通擬之命。兩司亞長。亦當有一番經稟定式矣。上曰。兩司亞長。亦當通擬乎。命善曰。雖非銓郞應敎已行之人。元無亞長更通之規。況銓郞陞品者。又與他有別。兩司亞長則應敎後。自當循例擬望。何必定式乎。上曰。似然矣。上曰。日前動駕時。兵判善爲馳馬。可知筋力之尙好矣。命植曰。伊日馳馬。急於陣前馳進而然也。見今賤疾彌苦。精神大減。虛縻是職。實爲惶悶矣。上曰。擧動時捕將。以亞將中兼察。曾無是例。亦當有一番定式矣。命植曰。其時留陣無將臣曾經者。只有李漢昌一人。故不得已以此單擧。仰請矣。上曰。將臣則果有單擧草記之例。而亞將則曾無是例。諸將臣之意。何如。柱國曰。時無實職之亞將兼察捕將。曾未見之矣。命善曰。揆以事體。似甚如何矣。上曰。李漢昌。曾通將望。故先於金相玉乎。敬懋曰。然矣。華鎭曰。今朔乃是時御所及慶熙宮奉審當月。而寒節已屆。有難修改。待明春擧行。何如。上曰。依此爲之。可也。命植曰。前日次對時。以梗栍事。有詳考年條後仰奏之敎。蓋永肅門梗栍。自丁酉八月加設。故書樓次知出給。則每更受置南所。不爲直納於書房色云矣。上曰。此後。置之書房色。可也。尙淳曰。酺祭獻官。有指一稟處之敎。故問議大臣。敢此仰奏矣。上曰。外邑祈雨祭。何以爲之乎。尙淳曰。五禮儀。外邑則只有山川祭祈雨祭。無別錄者矣。上曰各以其邑守令。差定獻官乎。尙淳曰。只社稷祭。以其邑守令差出矣。命善曰。其在重其祀之道。監司事當親往矣。上曰。監司爲獻官者。是何道也。尙淳曰。慶尙全羅洪忠平安道。則監司皆爲獻官。而其外四道。皆以守令差出獻官矣。上曰。祭禮固當指一擧行。而道各不同。誠如何矣。華鎭曰。臣曾在嶺營時。進往慶州。設行酺祭。而監司如或有故。則以中央邑差出獻官。以爲設行矣。熤曰。各道皆以監司爲獻官。則亦恐爲弊矣。上曰。然則各道。皆以中央邑地方官。使之擧行好矣。尙淳曰。以各道酺祭獻官草記。有指一釐正。後日次對。稟處之命矣。臣取考五禮儀。則州縣社稷祭獻官。本邑守令。小註有曰。山川禜祭酺祭厲祭同。臣意則一從儀文。設祭於蟲災熾發。列邑中居中邑獻官。以本邑守令。擧行三獻將事。而若以爲民祈穰之意。道臣或欲躬行。則勿拘常格事。行會各道。以爲定式施行之地。何如。上曰。依爲之。出擧條尙淳曰。忠州幼學朴烜上言。據其先祖靖難功臣雲城府院君從愚。以不祧之祀。至十一代孫重明。無後身死。當立重明之後。以繼宗統。而實無昭穆可合立後者。宗中僉議。以雲城府院君十二世孫炯第一子載行。用兄亡弟及之例。移定奉祀事。議大臣後稟處事。已爲覆啓。蒙允矣。議于大臣。則以爲。勳臣不祧之祀。果無可繼之人。則移定奉祀。或有已例。而莫重變禮。不可以其矣上言。遽爾許施。更令忠勳府。考其世派後。行關本道。知委該邑。詳査其絶嗣及無昭穆可繼的實與否。於其矣宗中及門長等處。消詳狀聞後。稟處爲宜云。以此意分付該府。使之卽爲擧行。何如。上曰。依爲之。出擧條上曰。俄以都摠管呈辭者。誰也。命善曰。刑判矣。上曰。許遞無妨矣。仍命書傳敎曰。都摠管鄭好仁許遞。性源曰。向者平山兼官。以白川郡守金安默。現告削職矣。追聞海營營吏。私通備局者。則金川郡守成雲柱。以伊時兼官。至於引義呈遞云。令道臣。更爲指名現告。恐合宜矣。上曰。其時使問于前府使柳孝源。使之指名現告。更爲詳問于柳孝源。以草記爲之。可也。柳孝源當初若果誤告。則當不免誤告之罪矣。命善曰。聖敎宜矣。上曰。御將功名壯矣。以時任承旨。除拜將任者。古亦罕有矣。命善曰。果然矣。柱國曰。訓局中旬木八十同。以御營廳貸用事。曾有下敎。而臣營遺在木。合爲六百餘同。其中新木之可用者。不過百餘同。來頭支用。雖以百同。亦有難繼之慮。今若移送八十同。則餘者無幾。故敢此仰達矣。上曰。何以則爲好也。命善曰。御營若難全當。則與禁營。分半移送。似好矣。敬懋曰。臣營木遺在。亦極少。勢難移劃矣。華鎭曰。若以錢移送戶曹。則臣當以八十同移送矣。上曰。自本道以錢上送。則亦似無妨矣。有隣曰。向日發關時。以罔夜上送之意。已爲申飭。匪久當上來矣。柱國曰。自臣營實難獨當。與戶曹折半區劃。則或可擔當矣。上曰。卿營所用。雖曰凋殘。旣有下敎。盡數擔當。可也。上曰。禁御兩營中旬。何當設行乎。柱國曰。有下敎然後。可以擧行矣。命善曰。待明年爲之。無妨矣。上曰。兵曹亦當與禁御兩營。同時設行乎。命善曰。然矣。上曰。戶曹所儲木。可當一番觀武才乎。華鎭曰。布木猶可進排。而錢則極苟艱矣。上曰。兼料米。亦可分排乎。華鎭曰。若過千石。則實無變通之道矣。命善曰。抄見數十年試取。則鄭汝稷在訓將時。取九百人。而此爲最多等。今番則以勿過二百之數。言及訓將矣。上曰。一人兼料爲幾斗乎。命善曰。三斗矣。上曰。取九百時。爲幾石乎。命善曰。幾至二千餘石矣。上曰。己亥年則何以最少乎。命善曰。嚴禁弄奸。故自致數少矣。上曰。試射五分。則兼司僕。六分則給馬帖乎。柱國曰。然矣。華鎭曰。今則馬帖。皆以木疋代給矣。上曰。此是洪奉朝賀變通之事矣。命善曰。然矣。上曰。親臨試射。亦有是例矣。命善曰。然矣。上曰。所謂十八技。皆如科場之文。若一失勢。則不得入格矣。命善曰。然矣。上曰。禁御兩營技藝。與訓局有異矣。柱國曰。然矣。上曰。摠戎使何間當造朝乎。命善曰。聞今身病。誠難强云矣。上曰。保還等事。誰果照管矣。命善曰。文簿往來。則猶能檢察云矣。上曰。大司憲獨爲登筵乎。命善曰。諫院無一人進參者。誠可怪矣。上曰。旣非合啓時。而不爲推移入侍。至於竝請牌招。實爲怪訝矣。命善曰。誠過矣。以大司諫申應顯。司諫李重馥。正言金寅燮許晊問啓。命書傳敎曰。無故懸病人。竝推考。命次對諸臣先退。命書傳敎曰。行幸時。兩捕將皆隨駕。則以留陣大將中。曾經捕將人。回鑾間兼察之意。自兵曹草記。留陣大將。如是文宰。或中軍則又於時原任將臣中。在京人草記兼察。自是不易之例。而今番擧動時。捕將兼察。以諸亞將中拈出一人草記。雖出於不得已之擧。事未前有。俄筵大臣之不請問備。似因忘遺之致。後弊所在。宜示薄警。兵曹判書李命植。推考。命退。承史以次退出。